义成军节度郑滑颍等州观察处置等使金紫光禄大夫检校司徒使持节滑州诸军事兼滑州刺史御史大夫上柱国陇西县开国公食邑一千八百户李公德政碑铭
宋申锡 (Tang)
天地正气，间生人杰。云雷遘屯，卓立勋节。社稷匡复，神祇感悦。方夏乂宁，祆氛荡灭。德不望报，功无自伐。拯彼生灵，遏其溃穴。公之代业兮，耿乎前烈。（一章）海岳粹精，炳为英灵。代济忠贤，国有典刑。下绩侯服，上应将星。桓桓武功，郁郁文经。才实兼姿，登翼泰宁。出车受脤，叠耀帝庭。公之似续兮，播乎德馨。（二章）剖符三郡，鈇钺四镇。待物以诚，示人必信。灵邱法铸，安陆接刃。淮阴降旗，朔方乘衅。鸣沙剪寇，并州不阵。惟道是从，惟义是顺。公之报政兮，秉圭入觐。（三章）郊劳有礼，宴喜有容。披呈肝胆，协契云龙。振耀来仪，欣戴时邕。宏宣利泽，懋建功庸。锡以辂车，赐之歌钟。麾幢迭代，带砺分封。公之事业兮，载援高踪。（四章）西自朔方，亘于右辅。东及淮徐，达于郑圃。政循兄弟，军传子父。陟为龙光，袭彼龟组。并列门戟，俱开幕府。辉焕丹青，超卓今古。公之庆钟兮，享此多祜。（五章）广武绝涧，黎阳要津。河山气象，京洛风尘。劲卒利兵，畅毂文茵。殿于是邦，牧彼疲人。当朝受命，指日遄臻。华巅熙熙，剪发欣欣。公之戾止兮，煦然如春。（六章）淄右不虔，王师问罪。兵车骚动，道途繁会。徵责征营，伏窜颠沛。昭布惠训，周知利害。虚籍必除，逋租尽贷。罔不礼畏，罔不爱戴。公之去弊兮，同伤是赖。（七章）商归市井，农复田畴。甍栋云罗，舆马川流。昔叹两岐，今也惟杯。昔歌五裤，今也重裘。门罕扃固，路无苛留。俾之欢康，不复劳愁。公之惠化兮，实在贤侯。（八章）邈岐垒垣，增除戎器。精练武旅，驰驱介驷。屝履馀资，仓储大备。其下皆让，与人共利。金散廊庑，风行土地。善则归人，材无所弃。公之咨访兮，允协军志。（九章）辉宣理行，旌别循良。尊临千里，表率一方。彼邦之人，出言有章。媚于天子，观为国光。岂无竹帛，岂无旂常。愿兹篆刻，可揭康庄。公之德政兮，垂休无疆。（十章）